**Havukka-ahon ajattelija** on Kari Väänäsen ohjaama suomalainen elokuva, joka perustuu Veikko Huovisen samannimiseen romaaniin. Tapahtumat sijoittuvat sotienjälkeiseen Kainuuseen ja kertovat omalaatuisesta metsätyömiehestä ja korpifilosofista Konsta Pylkkäsestä. Se sai ensi-iltansa koko maassa 15. tammikuuta 2010. Elokuvan on tuottanut MRP Matila Röhr Productions.

Tarina
------

**Varoitus:  Seuraava kirjoitus paljastaa yksityiskohtia juonesta.**
Kainuulainen metsämies Konsta Pylkkänen (Kai Lehtinen) on omaperäisten ajatelmiensa takia paikallinen kuuluisuus korpimailla. Pylkkänen on yhteisön syrjimä yksinäinen susi, mutta toisaalta myös verraton metsäfilosofi, jota moni ihailee. Miehellä vaikuttaa myös olevan hämärä menneisyys, josta liikkuu monenlaisia huhuja. Hänen paras ystävänsä on Mooses Pessi (Ilkka Heiskanen), joka ymmärtää Konstaa, ja Havukan pieni Nikke (Konsta Pöyliö), joka ihailee tätä pohjattomasti.

Mooses Pessin suosituksesta Konsta Pylkkänen pestataan kahden helsinkiläisen tutkijan, maisteri Ojaston (Hannu-Pekka Björkman) ja maisteri Kronbergin (Tommi Korpela), apumieheksi näiden tehdessä kenttätöitä Lentualla. Yllättävien sattumusten kautta Pylkkänen itse päätyy tieteellisen läpimurron avaintekijäksi: hänen satimeensa osuu pyymetso, harvinainen pyyn ja metson ristisiitos.

Paluumatkalla korpimailta kotiin Pylkkänen vie maisterit yöpymään toisen paikallisen kuuluisuuden, Kuoliaaksinaurattajan (Aake Kalliala) taloon. Kuoliaaksinaurattajan sanotaan nimensä mukaisesti naurattaneen ihmisiä kuoliaaksi ja helsinkiläistutkijatkin päätyvät hänen käsittelyynsä.

Kun pyymetsolöydös julkistetaan, Pylkkänen saa nimensä paikallislehteen ja tieteen historiankirjoitukseen. Samalla hän todistaa ympäristölleen että omalaatuisten ajatelmien takana piilee todellista neroutta.

**Juonipaljastukset päättyvät tähän.**

Rooleissa
---------

|  |  |  |
| --- | --- | --- |
|  Kai Lehtinen  | … |  Konsta Pylkkänen
  |
|  Tommi Korpela  | … |  maisteri Kronberg
  |
|  Hannu-Pekka Björkman  | … |  maisteri Ojasto
  |
|  Konsta Pöyliö  | … |  Pikku-Nikke
  |
|  Ilkka Heiskanen  | … |  Mooses Pessi
  |
|  Tuire Salenius  | … |  Mooseksen emäntä
  |
|  Vesa Vierikko  | … |  Ooke Iso-Kilpukka
  |
|  Aake Kalliala  | … |  Kuoliaaksinaurattaja
  |
|  Kati Outinen  | … |  Kuoliaaksinaurattajan tytär
  |
|  Juhani Niemelä  | … |  Ukonkuivuuvaaran isäntä
  |
|  Maria Aro  | … |  Ukonkuivuuvaaran emäntä
  |
|  Kari Väänänen  | … |  Severi  |

Tuotanto
--------

Stillkuva elokuvasta Havukka-ahon ajattelija
Kai Lehtinen eläytyi perusteellisesti Havukka-ahon ajattelijan päärooliin.
Stillkuva elokuvasta Havukka-ahon ajattelija
Projektiin alun perin kiinnitetty Pirkka-Pekka Petelius vetäytyi elokuvan pääroolista kesken kuvausten keväällä 2009 ja hänen tilalleen tuli Kai Lehtinen. Elokuva kuvattiin Puolangalla ja Kuhmossa kesällä 2009. Kai Lehtinen eläytyi vahvasti Konsta Pylkkäsen rooliin. Kuvausten aikana Lehtinen ei esimerkiksi suostunut peseytymään viikkoihin saadakseen aidon vaikutelman ja päästäkseen lähemmäksi Pylkkäsen olemusta. 

### Tiivistetyt tuotantotiedot

|  |  |
| --- | --- |
| Ohjaus: | Kari Väänänen |
| Käsikirjoitus: | Kari Väänänen Veikko Huovisen romaanin pohjalta |
| Musiikki: | Pessi Levanto |
| Pukusuunnittelu: | Johanna Heikkilä |
| Maskeeraus: | Terhi Väänänen |
| Äänisuunnittelu: | Jyrki Rahkonen |
| Leikkaus: | Benjamin Mercer |
| Kuvaus: | Timo Salminen F.S.C. / A.I.P. |
| Tuotanto: | Marko Röhr ja Mikko Tenhunen |
| Tuotantoyhtiö: | MRP Matila Röhr Productions |
| Elokuvan levitys: | Nordisk Film |
| Kuvaukset: | 2009 |
| Ensi-ilta: | 15. tammikuuta 2010 |
| Tuotantotuki: | Suomen elokuvasäätiö |
| Rahoittava TV-yhtiö: | YLE |
| Ikäraja: | K-3 (sallittu kaikenikäisille) |

Vastaanotto
-----------

Elokuva sai porrastetun ensi-illan Suomessa Veikko Huovisen ja ohjaaja Kari Väänäsen kotiseuduilla Lapissa ja Kainuussa 25. joulukuuta 2009 neljässä kaupungissa, Kajaanissa, Kemijärvellä, Kuhmossa ja Kuusamossa, ja rikkoi ensi-iltaviikonloppunaan paikallisia katsojaennätyksiä. Avausviikonloppunaan 15.–17. tammikuuta elokuva sai yli 25 600 katsojaa.

Tv-Nytissä neljä kriitikkoa antoi elokuvalle tähtiä keskiarvolla 3,3.

Lähteet
-------

1. ↑   Kotimaisten elokuvien katsojaluvut 2010 Suomen elokuvasäätiö
2. ↑  MRP Matila Röhr Productions filmaa Veikko Huovisen menestyneimmän romaanin[vanhentunut linkki]
3. ↑  Petelius vetäytyy Havukka-ahon ajattelijasta - tilalle Kai Lehtinen *Yle Uutiset*.  17.4.2009. Viitattu 27.10.2022.
4. ↑  Pirkka-Pekka Petelius perui pääroolin Havukka-ahon ajattelijassa *Helsingin Sanomat*.  17.4.2009. Viitattu 17.4.2009.
5. ↑  Havukka-ahon ajattelija *Nordisk Film*. Nordisk Film. Viitattu 5.1.2010.
6. ↑  Havukka-ahon ajattelija rikkoi kaikki ennätykset Kainuussa  28.12.2009. Nordisk Film.  Arkistoitu 16.10.2011. Viitattu 5.1.2010.
7. ↑  Havukka-ahon ajattelija syrjäytti Avatarin *Yle Uutiset*. Viitattu 18.1.2010.
8. ↑  Kriitikon valinta.  *Tv-Nyt*, 2010, nro 15.1.–21.1. s. 20.

Aiheesta muualla
----------------

* *Havukka-ahon ajattelija* Internet Movie Databasessa. (englanniksi)
* *Havukka-ahon ajattelija* Elonet.
* Elokuvasäätiön tietosivu elokuvasta (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Kari Väänänen |
| --- |
|  |
| Pitkät elokuvat (ohjaus) | 
* Vaiennut kylä (1997)
* Klassikko (2001)
* Havukka-ahon ajattelija (2010)

 |
|  |
| TV-elokuvat ja -sarjat (ohjaus) | 
* Sutki (1993)
* Kelle kellot soivat (1994)
* Kirjailija kirjoittaa (1995)
* Alkoholiton(ik) (1996)
* Taivaan tulet (2007-2014)

 |

 |